CELEX: 52020PC0357
Language: sl
Date: 2020-08-05
Title: Predlog SKLEP SVETA o stališču, ki se v imenu Evropske unije zastopa v Pridružitvenem odboru v trgovinski sestavi, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani, glede posodobitve Priloge XIII (Približevanje carinske zakonodaje) k Sporazumu

EVROPSKA KOMISIJA
            Bruselj, 5.8.2020
            COM(2020) 357 final
            2020/0164(NLE)
            Predlog
            SKLEP SVETA
            o stališču, ki se v imenu Evropske unije zastopa v Pridružitvenem odboru v trgovinski sestavi, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani, glede posodobitve Priloge XIII (Približevanje carinske zakonodaje) k Sporazumu
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep Sveta o sprejetju stališč Unije, ki se zastopajo v Pridružitvenem odboru v trgovinski sestavi glede posodobitve Priloge XIII (Približevanje carinske zakonodaje) k poglavju 5 o olajševanju carinskih postopkov in trgovine Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani.
            
            
               2.Ozadje predloga
            
            
               2.1.Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani
            
            
               Namen Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (v nadaljnjem besedilu: Sporazum) je prispevati k postopnemu gospodarskemu povezovanju in poglabljanju političnega pridruževanja med Gruzijo in Evropsko unijo (v nadaljnjem besedilu: pogodbenici). Sporazum je začel veljati 1. julija 2016.
            
            
               2.2.Pridružitveni odbor 
            
            
               Pridružitveni odbor je organ, ustanovljen s Sporazumom, ki je v skladu s členom 408(3) Sporazuma pooblaščen za sprejemanje odločitev v zadevah, ki jih določa ta sporazum, in na področjih, za katera je Pridružitveni svet nanj prenesel pooblastila. Sprejete odločitve so zavezujoče za pogodbenici, ki sprejmeta ustrezne ukrepe za njihovo izvajanje. 
            
            
               Kot je določeno v členu 408(4) Sporazuma, se Pridružitveni odbor sestane v trgovinski sestavi, da obravnava vse trgovinske in s trgovino povezane zadeve iz naslova IV Sporazuma. Kot je določeno v členu 1(4) poslovnika Pridružitvenega odbora in pododborov (v nadaljnjem besedilu: poslovnik), je Pridružitveni odbor v trgovinski sestavi sestavljen iz visokih uradnikov Evropske komisije in Gruzije, ki so odgovorni za trgovino in z njo povezane zadeve. Predstavnik Evropske komisije ali Gruzije, ki je odgovoren za trgovino in z njo povezane zadeve, se imenuje za predsednika Pridružitvenega odbora v trgovinski sestavi v skladu s členom 1.4 Priloge II k Sklepu 1/2014 Pridružitvenega sveta EU-Gruzija
                  1
               . Zasedanj se udeležuje tudi predstavnik Evropske službe za zunanje delovanje.
            
            
               V skladu s členom 408(3) Sporazuma in členom 11(1) poslovnika Pridružitveni odbor sprejema odločitve na podlagi medsebojnega dogovora pogodbenic in po zaključku ustreznih notranjih postopkov. Vsak sklep ali priporočilo podpiše predsednik Pridružitvenega odbora in overita sekretarja Pridružitvenega odbora. 
            
            
               3.Stališče, ki se zastopa v imenu Unije
            
            
               3.1.Predvideni akt Pridružitvenega odbora 
            
            
               Ta predlog sklepa Sveta določa stališče Unije, ki se zastopa v Pridružitvenem odboru, ustanovljenem s Sporazumom, v zvezi s posodobitvijo Priloge XIII (Približevanje carinske zakonodaje) k poglavju 5 o olajševanju carinskih postopkov in trgovine. 
            
            
               Akt, k sprejetju katerega se poziva Pridružitveni odbor v trgovinski sestavi, je akt s pravnim učinkom. Predvideni akt bo zavezujoč v mednarodnem pravu v skladu s členom 408(3) Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani.
            
            
               Prilogo XIII je treba posodobiti, da se upošteva razvoj pravnega reda Unije na carinskih področjih od zaključka pogajanj o Sporazumu novembra 2013. Predlog je skladen z obveznostmi pogodbenic iz členov 406 in 418 Sporazuma.
            
            
               Ta predlog je skladen z drugimi zunanjimi politikami Unije in prispeva k njihovemu izvajanju, kar velja zlasti za evropsko sosedsko politiko in politiko razvojnega sodelovanja v odnosu do Gruzije.
            
            
               Določbe Sporazuma o trgovini in z njo povezanih zadevah so bile leta 2008 predmet predhodne ocene učinka, nato pa še ocene učinka trgovine na trajnostni razvoj, ki jo je leta 2012
                  2
                izvedel generalni direktorat Komisije za trgovino, pri čemer sta bili obe oceni upoštevani pri pogajanjih o poglobljenem in celovitem sporazumu o prosti trgovini. Navedena študija o ekonomski izvedljivosti, splošnem gospodarskem učinku in posledicah sporazuma o prosti trgovini med Evropsko unijo in Gruzijo iz aprila 2008 je potrdila, da izvajanje določb o trgovini in z njo povezanih zadevah ne bi negativno vplivalo na Unijo, njen pravni red ali njene politike, hkrati pa bi pozitivno vplivalo na gospodarski razvoj Gruzije. Predlog nima negativnega učinka na ekonomsko, socialno ali okoljsko politiko Unije.
            
            
               Sporazum v tej fazi ni predmet postopkov programa ustreznosti in uspešnosti predpisov, ne povzroča nobenih stroškov za mala in srednja podjetja v Uniji ter ne sproža nobenih vprašanj z vidika digitalnega okolja.
            
            
               4.Pravna podlaga
            
         
         
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek na podlagi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“.
            
            
               4.1.2.Uporaba v obravnavanem primeru
            
            
               Pridružitveni odbor je organ, ustanovljen s sporazumom, in sicer Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani. V skladu s členom 408(4) Sporazuma se Pridružitveni odbor sestane v trgovinski sestavi, da obravnava vse trgovinske in s trgovino povezane zadeve iz naslova IV Sporazuma.
            
            
               Člen 406(3) Sporazuma določa, da lahko Pridružitveni svet posodobi ali spremeni priloge k temu sporazumu. V skladu s členom 408(2) Sporazuma lahko Pridružitveni svet na Pridružitveni odbor prenese katero koli od svojih pooblastil, tudi pooblastilo za sprejemanje zavezujočih odločitev. Pridružitveni svet je s Sklepom št. 3/2014 z dne 17. novembra 2014 pooblastil Pridružitveni odbor v trgovinski sestavi za posodobitev ali spremembo nekaterih s trgovino povezanih prilog. 
            
            
               Akt, k sprejetju katerega je pozvan Pridružitveni odbor, je akt s pravnim učinkom. Predvideni akti bodo zavezujoči za pogodbenici v skladu s členom 408(3) Sporazuma. Predvideni akt ne dopolnjuje ali spreminja institucionalnega okvira Sporazuma. Zato se mora stališče Unije, ki se zastopa v Pridružitvenem odboru EU-Gruzija v trgovinski sestavi, sprejeti v skladu s členom 218(9) PDEU. 
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2. Materialna pravna podlaga
            
            
               4.2.1Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2Uporaba v obravnavanem primeru
            
            
               Glavni cilj in vsebina predvidenega akta je olajšanje trgovine med pogodbenicama s posodobitvijo Priloge XIII (Približevanje carinske zakonodaje) k poglavju 5 o olajševanju carinskih postopkov in trgovine naslova IV Sporazuma, ki se nanaša na trgovino in z njo povezane zadeve. Zato predvideni akt spada na področje skupne trgovinske politike iz člena 207.
            
            
               Materialna pravna podlaga za predlagani sklep je zato prvi pododstavek člena 207(4) PDEU.
            
            
               4.3.Zaključek
            
            
               Pravna podlaga predlaganega sklepa bi moral biti prvi pododstavek člena 207(4) v povezavi s členom 218(9) PDEU.
            
            
               5.Objava predvidenega akta
            
            
               Ker bo akt Pridružitvenega odbora v trgovinski sestavi spremenil Sporazum, je primerno, da se po sprejetju objavi v Uradnem listu Evropske unije.
            
            
               2020/0164 (NLE)
            
         
         
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v Pridružitvenem odboru v trgovinski sestavi, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani, glede posodobitve Priloge XIII (Približevanje carinske zakonodaje) k Sporazumu
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (v nadaljnjem besedilu: Sporazum) je Unija sklenila s Sklepom Sveta 2014/494/EU, veljati pa je začel 1. julija 2016. 
            
            
               (2)V skladu s členom 406(3) Sporazuma lahko Pridružitveni svet posodobi ali spremeni priloge k Sporazumu.
            
            
               (3)V skladu s členom 408(2) Sporazuma lahko Pridružitveni svet na Pridružitveni odbor prenese katero koli od svojih pooblastil, tudi pooblastilo za sprejemanje zavezujočih odločitev. 
            
            
               (4)V skladu s členom 1 Sklepa Pridružitvenega sveta št. 3/2014 z dne 17. novembra 2014 je Pridružitveni svet prenesel pooblastilo za posodobitev ali spremembo prilog k Sporazumu, ki se med drugim nanašajo na poglavje 5 (Olajševanje carinskih postopkov in trgovine) naslova IV (Trgovina in z njo povezane zadeve) Sporazuma na Pridružitveni odbor v trgovinski sestavi, če v poglavju 5 ni posebnih določb o posodobitvi ali spremembi navedene priloge.
            
            
               (5)Na naslednjem zasedanju Pridružitvenega odbora v trgovinski sestavi se sprejme sklep o posodobitvi Priloge XIII (Približevanje carinske zakonodaje) k poglavju 5 o olajševanju carinskih postopkov in trgovine Sporazuma.
            
            
               (6)Primerno je določiti stališče, ki naj se v imenu Unije zastopa v Pridružitvenem odboru v trgovinski sestavi, saj bo predvideni sklep za Unijo zavezujoč –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa na zasedanju Pridružitvenega odbora EU-Gruzija v trgovinski sestavi, ki posodablja Prilogo XIII (Približevanje carinske zakonodaje) o olajševanju carinskih postopkov in trgovine, temelji na osnutku, ki je priložen temu sklepu.
            
            
               Člen 2
            
            
               Sklep Pridružitvenega odbora v trgovinski sestavi se po sprejetju objavi v Uradnem listu Evropske unije. 
            
            
               Člen 3
            
            
               Ta sklep je naslovljen na Komisijo.
            
         
         
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 321, 5.12.2015, str. 60.
               
               
                  
                     (2)
                  
                        https://ec.europa.eu/trade/policy/policy-making/analysis/policy-evaluation/sustainability-impact-assessments/
               
            
      
    ---documentbreak--- 
      
         
               EVROPSKA KOMISIJA
            Bruselj, 5.8.2020
            COM(2020) 357 final
            PRILOGA
            k
            predlogu sklepa Sveta
            o stališču, ki se v imenu Evropske Unije zastopa v Pridružitvenem odboru v trgovinski sestavi, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani, glede posodobitve Priloge XIII (Približevanje carinske zakonodaje) k Sporazumu
            
               
         
         
            
               PRILOGA 
            
            
               Sklep št. .../2020 Pridružitvenega odbora v trgovinski sestavi EU-Gruzija
            
            
               z dne xx. xx. 2020
            
            
               o spremembi Priloge XIII (Približevanje carinske zakonodaje) k poglavju 5 Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani
            
            
               PRIDRUŽITVENI ODBOR V TRGOVINSKI SESTAVI JE –
            
            
               ob upoštevanju Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani ter zlasti člena 84 in člena 465(3) Sporazuma,
            
            
               ob upoštevanju naslednjega:
            
            
               (1)Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (v nadaljnjem besedilu: Sporazum) je bil podpisan 27. junija 2014, veljati pa je začel julija 2016.
            
            
               (2)Preambula Sporazuma priznava željo pogodbenic, da se v Gruziji nadaljujejo reforme in proces približevanja, kar bo prispevalo k postopnemu gospodarskemu povezovanju in poglabljanju političnega pridruževanja ter h gospodarskemu povezovanju z obsežnim približevanjem zakonodaje.
            
            
               (3)V skladu s členom 75 Sporazuma se je Gruzija zavezala, da bo približala carinsko zakonodajo EU, kakor je določeno v Prilogi XIII k Sporazumu. 
            
            
               (4)Glede na to, da se je pravni red EU, naveden v Prilogi XIII (Približevanje carinske zakonodaje), bistveno spremenil od zaključka pogajanj o Sporazumu, bi bilo treba te spremembe upoštevati v Prilogi XIII k Sporazumu –
            
            
               SPREJEL NASLEDNJI SKLEP:
            
            
            
               Člen 1
            
            
               Priloga XIII (Približevanje carinske zakonodaje) k Sporazumu se nadomesti s Prilogo k temu sklepu.
            
            
            
               Člen 2
            
            
               Ta sklep je sestavljen v angleškem, bolgarskem, češkem, danskem, estonskem, finskem, francoskem, grškem, hrvaškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem, švedskem in gruzijskem jeziku, pri čemer so besedila v vseh teh jezikih enako verodostojna.
            
            
         
         
            
               Člen 3
            
            
               Ta sklep začne veljati na dan sprejetja.
            
            
               V …, dne …
            
            
                     
                     
                        Za Pridružitveni odbor
                     
                     
                        v trgovinski sestavi
                     
                     
                  
               
                     
                        Predsednik
                     
                  
                  
                     
                        Sekretarja
                     
                  
               
               PRILOGA
            
            
               PRILOGA XIII K POGLAVJU 5
            
            
            
               Približevanje carinske zakonodaje
            
            
            
            
               Carinski zakonik
            
            
            
               Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije
            
            
            
               Časovni razpored: približanje določbam zgoraj navedene uredbe, razen členov 1, 4, člena  27(1)(b), členov 53, 81, 82, člena 87(4), člena 89(2)(a), členov 155 do 157, člena 211(4)(b), člena 227, člena 233(1)(c) in členov 284 do 288, se izvede v štirih letih od začetka veljavnosti tega sporazuma. 
            
            
            
               Pogodbenici proučita približevanje členu 210 carinskega zakonika Unije – Posebni postopki – pred iztekom roka za približevanje, kot je določen zgoraj.
            
            
            
               Približevanje členu 247 poteka po najboljših močeh. 
            
            
         
         
            
               Skupni tranzitni postopek in enotna upravna listina
            
            
            
               Konvencija z dne 20. maja 1987 o poenostavitvi formalnosti v blagovni trgovini 
            
            
               Konvencija z dne 20. maja 1987 o skupnem tranzitnem postopku 
            
            
            
               Časovni razpored: približanje določbam zgoraj navedenih konvencij, vključno z morebitnim pristopom Gruzije k tema konvencijama, se izvede v štirih letih od začetka veljavnosti tega sporazuma. 
            
            
            
               Oprostitev plačila carine 
            
            
            
               Uredba Sveta (ES) št. 1186/2009 z dne 16. novembra 2009 o sistemu oprostitev carin v Skupnosti
            
            
            
               Časovni razpored: približanje naslovoma I in II zgoraj navedene uredbe se izvede v štirih letih od začetka veljavnosti tega sporazuma. 
            
            
            
               Varstvo pravic intelektualne lastnine 
            
            
            
               Uredba (EU) št. 608/2013 Evropskega parlamenta in Sveta z dne 12. junija 2013 o uveljavljanju pravic intelektualne lastnine s strani carinskih organov in razveljavitvi Uredbe Sveta (ES) št. 1383/2003 
            
            
            
               Časovni razpored: približanje določbam zgoraj navedene uredbe, razen člena 26, se izvede v treh letih od začetka veljavnosti tega sporazuma. Obveznost približanja Uredbi št. 608/2013 sama po sebi ne pomeni obveznosti za Gruzijo, da uporabi ukrepe, kadar pravica intelektualne lastnine ni zaščitena v skladu z njenimi materialnimi zakoni in predpisi o intelektualni lastnini.